
privind aprobarea Înţelegerii de Cooperare între 
Municipiul Timişoara din România şi Oraşul Nottingham din Marea Britanie

Primele contacte între Municipiul Timişoara şi oraşul Nottingham din Marea Britanie au avut loc cu ocazia participării celor două oraşe la proiectul CLOE – Clusters Linked Over Europe. Liderul de proiect a fost oraşul Karlsruhe, cu care atât Timişoara  cât şi Nottingham sunt înfrăţite. Proiectul, finanţat în cadrul programului INTERREC IIIC, viza crearea de legături economice între clustere din regiuni europene cu interese comune. 


Apoi, cu ocazia Conferinţei „Zilele înfrăţirilor - schimburi de experienţă şi creare de reţele”, organizată în luna octombrie 2007 de oraşul Karlsruhe, la care au participat oraşele partenere ale oraşului Karlsruhe, inclusiv Nottingham, Timişoara a prezentat proiectul „Reabilitarea cartierelor istorice din Timişoara” pentru a fi dezvoltat printr-o colaborare în reţea cu alte oraşe participante la conferinţă. Nottingham, având deja o experienţă notabilă în domeniu, s-a arătat interesat de o colaborare cu Timişoara pe această temă. 
În acest context, Ambasada Marii Britanii la Bucureşti şi-a oferit sprijinul pentru facilitarea primelor contacte oficiale între oraşe în vederea realizării unei viitoare înţelegeri de cooperare şi în cursul anului 2008, cu sprijinul Ambasadei, au fost iniţiate primele demersuri.
Astfel, în luna martie 2008, pentru a analiza posibilităţile de cooperare între oraşe şi modalităţile concrete de realizare, a avut loc o primă vizită la Timişoara a unei delegaţii compuse din reprezentanţi ai Primăriei oraşului Nottingham, experţi în regenerare urbană şi reprezentanţi ai Camerei de Comerţ din Nottingham, însoţiţi de o delegaţie a Ambasadei Marii Britanii la Bucureşti, ocazie cu care a fost organizat un seminar pe tema regenerării urbane şi a avut loc un schimb de experienţă cu coordonatorii proiectului „Reabilitarea şi revitalizarea cartierelor istorice din Timişoara”. Apoi, în luna octombrie 2008, o delegaţie a Municipiului Timişoara, condusă de dl. Primar Gheorghe Ciuhandu, s-a deplasat în oraşul Nottingham pentru un schimb de experienţă pe teme de regenerare, restaurare şi planificare urbană, ocazie cu care a fost semnat un acord de parteneriat între cele două oraşe, urmând ca înţelegerea de cooperare să fie semnată în cursul anului 2009.

Încheierea Înţelegerii de Cooperare ar facilita schimburile între reprezentanţii administraţiilor publice locale în domeniul regenerării urbane, transportului, culturii şi altor domenii de interes pentru oraşe, ar promova schimburile culturale şi universitare între entităţi similare din cele două oraşe şi ar încuraja colaborarea în domeniul economic şi investiţiile.


Textul propus al Înţelegerii de Cooperare stabileşte cadrul general al relaţiilor de cooperare şi direcţiile de cooperare între cele două oraşe, în spiritul promovării bunei înţelegeri, al prosperităţii şi dezvoltării armonioase a celor două comunităţi.


În conformitate cu prevederile art.16 din Legea administraţiei publice locale nr. 215/2001 şi potrivit dispoziţiilor art. 41 din Legea tratatelor nr. 590/2003, Acordul de Înfrăţire între Municipiul Timişoara din România şi Oraşul Nottingham din Marea Britanie a fost avizat  favorabil de către Ministerul Afacerilor Externe (Avizul nr. H2-1/3305, înregistrat la Municipiul Timişoara sub numărul CDD2009-000201 din 15.10.2009) şi Ministerul Internelor şi Reformei Administrative (Avizul nr. DD-721/15.10.2009, înregistrat la Municipiul Timişoara sub numărul CDD2009-000197 din 15.10.2009). 


Având în vedere aspectele menţionate mai sus;

Propunem:


- Aprobarea Înţelegerii de Cooperare între Municipiul Timişoara din România şi Oraşul Nottingham din Marea Britanie, conform anexei la prezentul referat.

